Vene võiks Lähis-Ida asemel vaadata parem Kaug-Itta. Ühes eelmises postituses tegin juttu VF-Hiina jahenema kippuvatest suhetest. Nüüd on selgunud, et 2006 sügisel korraldas Hiina kahes põhjapoolses sõjaväeringkonnas eriti suure  õppuse, kus harjutati vägede ümbergrupeerimist Vene piiri ääres. Sisuliselt paisati Kaug-Ida sõjaväeringkonna vastas asuvad väed Siberi sõjaväeringkonnaga piirnevasse sõjaväeringkonda. Harjutati pealetungi operatsiooni, ofensiivi sügavus ulatus venelaste hinnangul umbes Baikali järve jooneni. Venelased olid muidugi marus ja püüdsid asja maha vaikida. Vene elektoraadi ja muidu naiivsete inimeste jaoks on Hiina Vene jaoks strateegiline partner, kelle toel pidi vääratama USA ülemvõim maailmas. Rudolf mäletab  hästi, kuidas 2005 tegi Kreml kõva häält, kui Kaug-Idas toimusid ühisõppused Hiinaga. Juba siis jäeti lisamata, et samal sügisel tegid hiinlased VF piiride lähistel veel ühe õppuse "Nordic Sword", mille teravik oli suunatud VF vastu. 2006 siis jälle. Selline partnerlus. Pole siis ime, et Moskva on hakanud palavalt hoopis Indiat armastama ja püüab üles soojendada suhteid Araabia maailmaga.